FI Euroopan unionin virallinen lehti CE 78/124

(2004/C 78 E/0126)

KIRJALLINEN KYSYMYS E-2541/03

esittäjä(t): Maurizio Turco (NI) komissiolle

(30. heinäkuuta 2003)

Aihe: Gescartera-tapaus sekä Espanjan valtion ja Vatikaanivaltion väliset sopimukset

Pörssiin sijoittaneen ja Espanjan suurimmassa pörssipetoksessa (jossa 87 miljoonaa euroa katosi) osallisena olleen Gescartera-pankkiiriliikkeen asiakkaina oli useita järjestöjä, joilla on siteitä katoliseen kirkkoon.

Gescarteran 15:n suurituloisimman asiakkaan joukossa on kuusi uskonnollista järjestöä: Salesianos Inspectora de María Auxiliadora, Orden de San Agustín, Filipenses Misioneras de Enseñanza, Fundación Emilio Álvarez Gallego, Agustinas Misioneras ja Valladolidin arkkihiippakunta. Viimeksi mainittu oli eräs niistä, jotka antoivat eniten varoja Gescarteran hoidettavaksi ja jotka siten myös hyötyivät eniten keinotekoisista voitoista. Arkkihiippakunta oli vapautettu veroista voittoa tavoittelemattomien järjestöjen verojärjestelyistä sekä mesenaattitoimintaa koskevista verokannustimista annetun lain 49/2002 nojalla (6 artikla).

Haluamatta väittää todeksi huhuja, joiden mukaan arkkihiippakunta ei tosiasiallisesti omistanut myymiään arvopapereita, on kuitenkin todettava, että Valladolidin arkkihiippakunnan koko huomioon ottaen sijoitusten määrä vaikuttaa suhteettoman suurelta.

Arkkihiippakunnan tilit ovat epäselviä ja ristiriitaisia, ja se kieltäytyi yhteistyöstä, kun tutkintaviranomaiset pyysivät sitä toimittamaan tilit vuosilta 1996—1999, johon mennessä sen Gescarteran kautta tekemien sijoitusten arvo oli noin 6 641 184 euroa (jotka se myi saatuaan tietää, että Espanjan arvopaperikomissio CNMV tutki Gescarteran toimia), ja varainhoitovuodelta 2001, jolloin se sijoitti 150 253 euroa. Espanjan piispainkokous antoi tukensa yhteistyöstä kieltäytymiselle sillä perusteella, että oikeudellisista asioista tehdyn sopimuksen nojalla kirkolliset asiakirjat ovat loukkaamattomia. Kyseisessä sopimuksessa Espanjan kirkolle annetaan yksinomainen oikeus arkistojensa säilyttämiseen sekä vahvistetaan kirkon asiakirjojen loukkaamattomus.

Espanjan valtion ja Vatikaanivaltion välisen talousasioita koskevan sopimuksen mukaisesti katolisen kirkon rahoitus perustuu järjestelmään, jossa jokainen veronmaksaja hyväksyy tuloveroilmoituksessaan tietyn määrän osoittamisen katolisen kirkon hyväksi ja jossa osa rahoituksesta myönnetään Espanjan yleisestä talousarviosta (keskimäärin 130 miljoonaa pesetaa). Lisäksi katolinen kirkko on vapautettu arvonlisäverosta, mikä on vastoin EY:n direktiiviä 91/680/EY (1). Koska kirkon ja siihen sidoksissa olevien järjestöjen talousarviot eivät ole julkisia eikä valtionrahoitus edellytä kirkon varainhoidon avoimuutta, on erittäin vaikeaa osoittaa, ovatko kirkon pörssiin sijoittamat varat peräisin eduista, jotka se on saanut Espanjan valtion kanssa tekemiensä sopimusten perusteella.

Onko komissio tietoinen edellä mainituista seikoista ja jos on, mihin toimiin se on ryhtynyt tai aikoo ryhtyä näiden vakavien ongelmien korjaamiseksi?

Ovatko Vatikaanivaltion ja Espanjan valtion väliset sopimukset komission mielestä ristiriidassa EY:n perustamissopimuksen ja Euroopan unionista tehdyn sopimuksen kanssa ja katsooko se, että Espanjan kuningaskunta on ryhtynyt tarvittaviin toimiin tilanteen korjaamiseksi?

Katsooko komissio, että perustuslain rikkomista koskevia valituksia olisi käsiteltävä vain kyseisen maan sisäisen lainsäädännön mukaisesti vai voivatko yhteisön toimielimet käsitellä niitä vakavina oikeusvaltion ja demokratian periaatteiden rikkomuksina?

Frits Bolkesteinin komission puolesta antama vastaus

(18. syyskuuta 2003)

Komissiolla ei ole tietoa arvoisan parlamentin jäsenen selostamista seikoista.

Arvonlisäveron osalta pyydän kysyjää tutustumaan vastaukseen, joka annettiin hänen kirjalliseen kysymykseensä P-3773/02 (2).

(1) EYVL L 376, 31.12.1991, s. 1.

(2) EUVL C 161 E, 10.7.2003, s. 142.